Syynä on tekninen vika tehtaalla.

O'boy kehitettiin Ruotsissa ja sitä on myyty vuodesta 1959. MOSTPHOTOS

O ' boy on ruotsalaisen Maraboun kehittämä kaakaojuomajauhe, jota on myyty vuodesta 1959 lähtien. Se kuuluu ruotsalaisuuteen yhtä kiinteästi kuin toinen naapurimaassa rakastettu herkku surströmming eli hapansilakka.

Nyt kun koulut ovat alkaneet tuhannet ruotsalaiset koululaiset tulevat nälkäisinä kotiin. He haluavat voileipiä ja O ' boy kaakaota. Mutta O ' boy on kaupoista loppu.

Jauhetta valmistavalla tehtaalla on teknisiä ongelmia ja kauppojen kaakaohyllyt ovat olleet tyhjinä jo pitemmän aikaa.

Karlskronassa asuva Karina Westerholm huomasi kaakaon loppumisen jo kaksi viikkoa sitten.

- Tyttäremme pitää O ' boysta todella paljon ja meillä on tapana, että hän juo yhden lasillisen joka aamu ennen koulua. Kävimme jo hakemassa isoäidiltä, mutta nyt sekin on loppunut, kertoo Westerholm Aftonbladetille.

Tässä sitä pitäisi olla, mutta ei ole.

Tehdas ei tiedä koska tuotanto saadaan käyntiin

Westerholm kävi torstaina jälleen supermarketissa ja kysyi henkilökunnalta koska kaakaota taas saadaan. Mutta kaupassa ei osattu vastata. He eivät olleet saaneet valmistajalta tästä tietoa. Myöskään sitä ei ollut kerrottu, mistä vika tehtaalla johtuu ja koska se saadaan korjattua.

- Kuluttajana tietenkin ihmettelen miten elintarvikevalmistaja ei pysty tai halua vastata näin yksinkertaiseen kysymykseen. Sitä alkaa epäillä, että tehtaalla on tapahtunut jotain vakavaa, sanoo Westerholm.

Ruotsalaisten ylpeys O ' boy-kaakao on nykyään monikansallisen Kraft Foodsin omistuksessa.